සමාජය යහමඟට ගැනීම සඳහා බලපුළුවන්කාරකමට හෝ මුදලට යටනොවී වැරැදිකරුවන්ට එරෙහිව නීතිය තදින් ක්‍රියාත්මක කිරිමට රජය කිසිසේත් පසුබට නොවන බව ජනාධිපති මහින්ද රාජපක්ෂ මහතා අවධාරණය කළේය.අද පවතින සමාජය පැහැදිලිවම වෙනසකට භාජනය කළ යුතු බව කී ජනාධිපතිවරයා ඒ වෙනුවෙන් නීතිය අකුරට ක්‍රියාත්මක කරන ලෙස තමා පොලිසියට උපදෙස් දී තිබෙන බවත් පැවැසීය.ජනාධිපතිවරයා මේ අදහස් පළ කෙළේ වීරකැටිය, ශ්‍රී ලංකා සිංගප්පූරු මිත්‍රත්ව පාසල විවෘත කිරීමේ අවස්ථාවට ඊයේ (25) එක්වෙමිනි.සමාජය යහමගට ගැනීමේ වගකීම අප සියලුදෙනා සතු බව කී ජනාධිපතිවරයා රට එක්සේසත් කර සංවර්ධනය කරා ගෙන ගියත් දරුවන් යහමඟ නොගියොත් ඒ කිසිවකින් ඵලක් නැතැයි ද පැවැසීය.ඇතැම් මවුවරුන් ඉතා සංවේදී කරුණු තමා වෙත දන්වා ඇති බවත් පසුගිය කාලය තුළ දකුණු පළාත තුළ සිදුවූ සිද්ධීන් පිළිබඳ වහාම වාර්තාවක් ලබාදෙන ලෙසත් තමා නියෝග කර ඇතැයිද ජනාධිපතිවරයා එහිදී කීය.සෑම කෙනෙක්ම සමාජයේ තමන් සතු වගකීම අවබෝධ කර ගෙන කටයුතු කළ යුතු බවත් සංවර්ධනයත් සමඟ සාරධර්මයෙන් පිරිපුන් රටක් ගොඩනැගීමට සියලුදෙනා කැපවිය යුතු බවත් ජනාධිපතිවරයා වැඩිදුරටත් ප්‍රකාශ කෙළේය.සිංගප්පූරුවේ සිංහල සමාජය එරට ජනතාවගේ දායකත්වයෙන් ඉදිකළ මේ බාලිකා පාසල සඳහා වැය කෙරී ඇති මුදල රුපියල් මිලියන 245 කි.හය ශ්‍රේණියේ සිට දහතුන ශ්‍රේණිය දක්වා දැරියන් 1200 කට අධ්‍යාපනය ලැබීමට පහසුකම් සහිත මේ විද්‍යාලය පන්ති කාමර 24 කින් විද්‍යාගාර 4 කින්, පුස්තකාල 2 කින් හා වීරකැටිය ප්‍රදේශයේ දරුවන් 10000 කට පහසුකම් ලබාදිය හැකි දන්ත ශල්‍යාගාරයකින්ද යුක්ත වේ.